Vészhelyzet
Hősök az életekért

Közlekedési baleset a főútvonalon

1 F301 rendőrautó + 1 rendőr
1 F104 tűzoltóautó + 1 mezei tűzoltó
2 F201 mentőautó + 1 doki + 2 hordágy
2 F110 szállítóautó

Bemelegítő kis feladat. A motoros teljes gázzal nekirongyolt a traktornak, ezt eléggé megsínylette a fizimiskája, ráadásul folyik rá a törött tankból a benzin. Az első feladat, hogy parkoljuk le a baleset helyszínétől jobbra a rendőrautót. Szálljon ki a rendőr, és eléjük állva fordítsa vissza a forgalmat. A tűzoltó szálljon ki az F104-ből, vegye ki a kocsiból a poroltót és fújja le vele a kiömlött üzemanyagot. Ezután a doktor kezelésbe veheti a motorost. Miután felgyógyította, hordágyra a sérülttel, be a mentőbe és mehet vissza a bázisra. Utána következhet az inkább ijedtségtől lesújtott traktoros - leápolni, hordágy, szálljon be a mellé doki, és irány a kórház. A két roncsot a két szállítóautóval vedd fel és szállítsd el. Ha már minden tiszta, akkor a rendőr visszaszállhat a kocsiba, és hazaküldhetjük őt is.

Égő lakóház

1 F 104 kisfecskendős + 1 gázmaszkos tűzoltó
2 F201 mentőautó + 1 doki + 2 hordágy

Az égve felejtett gyertya lángjától kigyullad a karácsonyfa. Szintén nem túl nehéz eset, a tüzet kellene eloltani, és a sérülteket ellátni. A tűzoltókocsit küldjük az égő ház mellé, fecskendőjével magától kioltja a lángokat. A két sérültet az emeletekről tűzoltóval cipeljük ki a járdára, a dokival egymás után lássuk el mindkettőt, majd hordágyra velük, és huss haza. A tűzoltót is küldjük pihizni.

Egy hegymászó eltűnt

1 mentőhelikopter + 1 doktor + 1 hordágy
1 F301 rendőrautó + 1 rendőr

Turista barátunk elkószált egy kisebb kirándulásra, de nem tért vissza a hotelbe. Feladatunk őt kimenteni, még mielőtt farkas koma vacsorára marasztalja őkelmét. Küldd ki a rendőrautót és a helikoptert. A hamarabb beérkező helikopterrel kezd meg a keresést, mindig valamelyik szikla tövében lesz a beteg. Helyét a radaron villogó citromságra pont jelzi. Ez alatt a rendőr is befut, vele óvatosan, a leállósávban parkolj le. Vigyázz, ki ne keveredj az útra, mert a száguldozó ámokfutók nekiütköznek a rendőrautónak, az felrobban és vége a bevetésnek. Keressük meg az út szélén álldogáló, T-alakú állványát. A rendőrrel tekerjük le ezt a forgalomlassító jelzést. Ezután állj ki az útra, és állítsd meg a forgalmat, hogy a helikopter le tudjon szállni. A sebesültet előbb helyezd a sztrádára, szállj le mellé, küldd ki az orvost és a hordágyat, majd lásd el. Eztán, hordágyra vele, mellé a dokit, és repítsd haza őket. A zsaru csavarja vissza a lassító jelzést, majd óvatosan álljon be a forgalomba, és mehet haza.

Forma-1-es verseny

2 F102 szerkocsi +2 tűzoltó
2 F104 tűzoltókocsi + 2 tűzoltó
3 F201 mentőautó + 1 doki + 3 hordágy
3 F110 szállítóautó

A feladat: a Forma-1 futam előkészítése és biztosítása, az esetleges sérültek ellátása. Az előkészítésre a TV-közvetítés miatt mindösszesen 15 perced van! Először a rendőrt és a tűzoltókat küldd ki, aztán jöjjön a maradék. A tűzoltókkal távolítsd el a két lelkes szurkolót a versenyautók mellől, a startvonaltól balra. Egyszerűen tartóztasd le, majd a reklámtranszparensek mögött engedd el őket. Ha készen vagy, küldd az egyiket az irányítótoronyhoz. Az egyik F104-essel rohanj körbe, a másikkal maradj a jobb oldali aszfalton, és távolítsd el az autógumikat a pálya bal oldali ívéről (3 helyen is találsz). A tűzoltókat szállítsd ki a kocsiból, vegyék fel a gumikat, majd rakják le a fűre. Ezek után le a pályáról minden járművel, majd mentsd ki a játékot. A toronynál álló tűzoltóval adj jelt, hogy mehet a jöhet.
Az start után az első kanyarban karambol történt, három autó összeütközött. Célszerűen még mielőtt kezdetét veszi a futam, menj a baleset várható helyszín közelébe, hogy ütközés után azonnal akcióba tudj lépni. A két tűzoltó az F104-ekből, kivett poroltókkal essen neki az égő autónak, különben felrobban. Az F102-esből kiszálló tűzoltó kapja elő a fémvágót és szabadítsa ki a beszorult sofőröket. A doktor egyenként lássa el őket, hordágyra velük, a legutolsóval a doki is mehet. A három roncsot végül a három szállítóautó kapja fel és szállítsa el.

Gyújtogatás, egy lakóház ég

3 F104 tűzoltóautó
1 F301 rendőrkocsi + 1 rendőr
1 F201 + 1 doki + 1 hordágy

A feladat a gyújtogató keze munkáját dicsérő tüzek eloltása és a piromániás letartóztatása. A helyszínre megérkezve a tűzoltóautót gyorsan küldjük el az első lángokat oltani. A rendőrkocsival járjunk körbe a helyszínen, valahol itt lődörög a gyújtogató. Az összevissza mászkáló, házakba benyitó figura a tettes, igyekezz gyorsan megtalálni és letartóztatni, mielőtt még több kárt okoz, majd karcerba vele. Ha már minden tüzet leküzdöttek izzadó lánglovagjaid, vége a feladatnak.

Felborult gumicsónak

2 F102 + 4 tűzoltó
1 F117 csónakszállító
5 F201 mentőautó + 2 doktor + 5 hordágy

Gyorsan lereagálandó pálya. Először a csónakszállítót indítsd el a távolabbi segélyközpontból, majd a két tűzoltót, az elsőnek beérkezőt küldd el gyorsan a hídhoz. Szállítsd ki a két tűzoltót és rohanj velük át a hídon. A lubickolókat a mentőövek rájuk dobásával mentsd ki. A másik kocsi ezalatt gyorsan az út másik vége felé található földúthoz hajt, ott a két kiszálló tűzoltó fogjon motoros fűrészt, és vágja ki a földút folyó felöli végénél álló két fát. A törzseket cipeljék félre, ehhez le kell dobniuk a fűrészeket. Utána el lehet küldeni a csónakszállítót a partra, a villogó vörös négyzettel jelzett helyre. Pontosan a kivágott fák helyén kell a csónakot vízre bocsátani. A szállító járművet küldd ki valahova, ne zavarja majd a beérkező öt mentőautót. A csónakban egyszerre csak négy személy fér el, ezért két részletben szedd össze a mentőöves embereket. Rakd ki őket a partra a vízrebocsátás helyén, majd a két dokival gyógyítsd fel őket. Ekkor már nagy baj nem történhet. A csónakot tedd vissza a trélerre, az összes tűzoltó mehet haza. A sérülteket fektesd a hordágyra, aztán indulhatnak hazafelé a mentőkkel.

Gázrobbanás az áruházban

5 F201 mentőautó + 3 doktor + 9 hordágy
1 F104 tűzoltóautó + 2 tűzoltó
1 F102 tűzoltóautó + 2 tűzoltó
1 F301 rendőrautó + 1 zsaru

A történet szerint egy zsúfolt bevásárlóközpontban gázrobbanás történt. Sok sebesült, tűz és további robbanások veszélye fenyeget. A tűzoltóautóval gyorsan menj a központ északi bejáratához. A felrobbant épületrész közepén egy nagy méretű, feszültség alatt álló kábel húzódik, ezért nem tudsz bemenni a kábel által elzárt helységbe, ahol két sebesült fekszik. Ráadásul a bámészkodók előszeretettel mászkálnak odabent, és halálos áramütés érheti őket. Éppen ezért a rendőrrel zavard el az okvetetlenkedőket, az egyik tűzoltót küldd be lekapcsolni az elektromos hálózatot, az F104-gyel pedig parkolj a GAS feliratú kis építmény felé, a keleti oldalra. Az elektromos hálózatot a bejárattól rögtön balra levő üzletben felszerelt főkapcsolóval lehet áramtalanítani. A GAS épületben tudod elzárni a gázvezetéket, így nem lesznek másodlagos robbanások. Ha ez megvan, a tűzoltókocsit gyorsan küldd az égő lakókocsihoz oltani, mert felrobbanhatnak a parkoló autók. Lassan megérkeznek a mentők is. Az épületben elszórva található törmelék alatt is fekszenek sebesültek, a törmelékeket a tűzoltókkal szedd le róluk. Szintén rájuk vár a kábel feletti helységben fekvő két sebesült kicipelése. A betegeket a doktorok vegyék kezelésbe, egymás után felgyógyítva fektesd hordágyra őket, uzsgyi velük haza. A tűzoltók hazaballaghatnak, a három utolsó mentőautóval a dokikat is küldd vissza.

Baleset a ringlispílen

4 F201 mentőautó + 2 doktor + 4 hordágy
1 F102 szerkocsi + 1 tűzoltó 
1 F204 mobil kórház

Leszakadt a túlterhelt ringlispíl, és az egyik kocsi lezuhant, kugligolyóként tarolva odalent. Három sebesült fekszik a földön, míg egy még mindig az összeroncsolt kocsiban van. A mobil kórházat küldd ki legelőször, mert az a leglassúbb. Ha megérkezett, állítsd fel a kereszteződés túloldalán, a parkoló előtt, az úttesten. A tűzoltóval hessegesd odébb a bámészkodókat, majd a három fekvő sebesültet gyorsan pakold fel hordágyra, és a mobil kórházban gyógyítsd fel őket. A bal szélen fekvő férfi elég ramaty állapotban van, őt lásd el az elsők közt. A tűzoltó ezután gyorsan vágja ki fémvágóval a negyediket, őt is a mobil kórházba fektesd. Ha már mindenki egészségesebb színezetet öltött, lehet hazavinni őket. 

Buszbaleset az autópályán

10 F201 mentőautó + 8 doki + 10 hordágy
1 helikopter + 1 doki + 1 hordágy
1 F301 rendőrautó + 1 rendőr
1 F105 tűzoltóautó
1 F102 szerkocsi + 1 tűzoltó
1 F 110 szállítóautó

A sztrádán buszbaleset történt, plusz még egy személygépkocsi is bekapcsolódott az eseményekbe, ennek eredményeképpen tele a hely sebesültekkel. Legelső dolgod a helikopter kiküldése, majd a nagyfecskendős tűzoltóé és a rendőrautóé legyen. Utána jöhetnek a mentők, amennyi csak belefér. A helikopterrel szedd fel a leállósávban heverő férfit, rakd le a földútra, szállj le, majd ápolás nélkül hordágyra és haza vele, de villámgyorsan, máskülönben meghal. A doktorral azonnal mérjük fel a sebesültek állapotát, és kezdjük meg a legsúlyosabb sérültek gyógyítását. Az ez alatt befutó tűzoltóautóval oltsuk el a buszt, mert benne is fekszik egy sérült. A rendőrautóval hajtsunk a leállósávban a lassító jelzésig, a rendőrrel kiszállva tekerjük le, ekképp megállítva a forgalmat, hogy mentőcsapataink a gépkocsi roncsához férjenek. A közben megérkező mentősök először a busztól balra fekvő sebesülteket vegyék kezelésbe. A közben megérkezett tűzoltóautóból kipattanva fémvágóval vágd ki a buszban és a gépkocsiban fekvő sérülteket. Innentől minden rendben van: szépen gyógyíts fel mindenkit, hordágyra és haza velük. A fináléban a szállítóautó elviszi a gépkocsit, a busz romos maradványai maradnak a helyszínen. A rendőr visszaállíthatja a normális forgalmi sebességet, majd irány a bázis.

Biztosítsa a futballmérkőzést

1 F301 rendőrautó + 1 rendőr

A feladat a focimeccs után hazafelé tartó randalírozó szurkolók megfékezése. Azonnal küldd ki a rendőrt, megérkezve szálljon ki, és állja el a B kaput. Így a kék szurkolók nem tudnak kijönni, nincs csetepaté. Várd meg, míg az utolsó piros is elhagyja a helyszínt, majd békésen térj haza. Ennyi.

Benzinszállító balesetet szenvedett

1 F201 mentőautó + 1 doki + 1 hordágy
1 F105 nagyfecskendős tűzoltóautó + 2 tűzoltó
1 F102 + 2 tűzoltó

A városban felborult egy tartálykocsi, és kiömlött az üzemanyag, robbanásveszélyt előidézve ezzel. Ráadásul jó néhány bámészkodó tátja a száját a helyszínen, ami egy robbanás esetén nem túl egészséges. Az F102-t és a mentőautót küldd ki elsőnek, majd a fecskendős kocsi is jöhet. A beszorult sofőrt gyorsan vágd ki a béklyóból, majd húzd arrébb legalább egy utcával balra, itt a doki vegye kezelésbe a sérültet. A fecskendős tűzoltóautót kétfős legénységével együtt helyezd el a tartálykocsi vontatójától 1 óra irányba látható útszegletnél. A két tűzoltó tömlőkkel a kezében várakozzon a szeglet felett. A kocsit küldd vissza a tartálykocsi felé, de ne túl közel! Vigyázz, egy járműved se legyen a csatornafedelek felett, mert berobbannak! A robbanás után a két, tömlőt tartó tűzoltó eredjen a tűzcsapokhoz és oltsa el a háztüzet. A lángoló tartálykocsi a fecskendő feladata. Ha minden ütemesen ment, akkor senki sem sérült meg, és mindenki hazamehet. Persze a sofőrt a mentők viszik el. 

Egy erdőterület kigyulladt

6 F105 tűzoltóautó
2 F 302 rendőrségi mikrobusz

A legnagyobb problémát az erdőtűz közepén álldogáló cserkészek okozzák, akik teljesen higgadtan nézelődnek. Legelőször őket kell kimenteni a két rendőrségi mikrobusz és a két kedves rendőr segítségével. Tartóztassák le az összes táborlakót és zsuppolják a két mikrobuszba őket, majd hazafelé vehetik útjukat. Mialatt a rendőrök szórakoznak, küldj 1-1- tűzoltóautót a folyó túloldalára, a teniszpályához és a kis parkolóba (amely az erdőbe nyúlik). Az első oltandó tűzfészek a folyó túloldalán van, mert itt már a lakóházat fenyegetik a lángok. Alulról felfelé haladva, kézi irányítással oltsuk el az égő fákat és bokrokat. Szorítsd vissza a tüzet a folyó bal partjára. A teniszpálya környéke a következő forró helyszín, itt akár két tűzoltókocsi is elkelhet. Akadályozzuk meg, hogy leégjen a pálya és a hozzá tartozó épületcsoport. A parkolónál oltsunk, illetve a már üres táborba vezető úton szorítsuk felfelé a lángokat a maradék két-három tűzoltókocsikkal. Ha a lángokat már kontrolláljuk, igyekezzünk eloltani a tüzeket egyenként. Ha olyan helyen ég a fa, ahova nem ér már el a vízsugár, várjuk meg szépen amíg leég. Ha minden láng kialudt, vége a pályának.

Egy gyorsétterem leomlott

2 F105 tűzoltókocsi + 1 tűzoltó
3 F201 mentőautó + 1 doki + 3 hordágy
1 F118 bulldózerszállító

Levezető az előző küldetés őrületei után. A madárral történt ütközést követően a kisgép egy büfére zuhant, erősen robbanásveszélyes a helyzet, éppen ezért az első fecskendős kocsit irányítsuk a repülőgéphez, és oltsuk el gyorsan. A másikkal az alantabb elhelyezkedő parkban égő tűzhöz fáradjunk, oltás céljából. Ha a gép már nem ég, toljuk félre a bulldózerrel, majd küldjük a kis lánctalpast haza. A büféből a tűzoltóval húzzuk ki a három sérültet. A doktor lássa el őket szépen sorban, majd hordágyra velük, és mindenki mehet haza. 

Biztosítsa a sugárzó hulladék szállítását

2 F303 vízágyú
6 F302 rendőrségi mikrobusz + 12 rendőr
1 F110 szállítóautó

Környezetvédő barátaink nem igazán kedvelnék, ha a kimerült fűtőelemek a tároló helyre kerülnének, és meglehetősen vehemensen adnak hangot tiltakozásuknak, néhány jól irányzott Molotov-koktél segítségével. A legelső dolog a gyors rendőri mozgás szükségessége, mert a tüntetők koktélt dobálnak mindenre, amin Police feliratot visel, vagy tányérsapkája van. A két vízágyút küldjük a jobb oldali üzem előtti kanyar környékére, de még ne kössenek bele a tüntetőkbe. A szállítóautót az út és a vasút közös szakaszához küldjük, hiszen a vonat nem tud eljutni a rendeltetési helyre, mert sziklákkal torlaszolják el a síneket, melyek mozdíthatatlanok. Az indító helység főbejáratát messziről kerüljük el. Az oldalbejárathoz földút vezet, itt küldj be egy rendőrt. A többi zsarut helyezd el a vasútvonal és az erdő közé. A „meseautók” várjanak a vasúti kereszteződésnél, ne kelljen a letartóztatott tüntetőket messzire cipelni. Ha mindenki a helyén van, jöhet a vonat. A főbejáratot nyissuk ki a mellékkapun beoldalgott rendőrrel, majd ballagjunk a vonat előtt. Az erdőből egy idő múlva (hamarosan) elkezdenek szivárogni kifelé a baltás tüntetők, akik a kivágott fákat a sínekre fektetik. Mindegyiket gyorsan tartóztasd le. Ha megtelt egy rendőr kisbusz a delikvensekkel, küldd haza. A vonat megáll, ha egy rendőr áll előtte - ezt jól ki tudod használni, rázós helyzetnél a vonatot megállítva tudsz intézkedni. Ha esetleg nem sikerült elkapni a favágót, a ledöntött fatörzset tűzoltókkal tudod eltávolítani. A kereszteződés utáni szakaszra is küldj négy rendőrt és egy kisbuszt, mert ott is jönnek ám a tüntetők. Ők viszont magukat láncolják a sínhez, ami már kényesebb feladat. Őket is még mozgás közben kellene letartóztatni, ha viszont már odaláncolták magukat (és eléggé beleolvadnak a képen a háttérbe, szürke ruhájukkal), csak fémvágóval lehet leoperálni őket. Vigyázz, el ne üsse a vonat valamelyiküket, mert kampec dolóresz, meghalnak. A szállítóautónál állítsuk meg a vonatot a sínen strázsáló rendőr segítségével, és pakoljuk át a tartályt a vonatról a kocsira. Ezután a vonattal már nem kell sokat törődni, mehet tovább nyugodtan. A probléma az, hogy öt lelkes környezetvédő tanyázik a befogadó üzem kapujánál Molotov-koktélokka. Őket a két vízágyú fedezete mellett egyszerre tartóztasd le, hogy ne tudják támogatni egymást. Ezután már csak a tartályt kell lerakni a szállítóautóról az épület mellé, és vége.

Tűz a metróban

1 F105 nagyfecskendős tűzoltókocsi + 2 tűzoltó
1 F102 szerkocsi
6 F201 mentőautó + 2 doktor + 6 hordágy

Nyugisabb bevetés. A metróállomáson lévő szerelvényesen tűz ütött ki, többen füstmérgezést kaptak. A feladat a bennrekedtek evakuálása, ellátása és a tűz eloltása. A nagyfecskendős tűzoltóautó és a szerkocsi érkezzen meg elsőnek a tett helyszínére, mert gyorsan kell menteni. A két tűzoltót szállítsuk le a kocsikról, az egyik egy tömlőt, a másik egyelőre semmit se ragadjon magához. Az üres kezű tűzoltót vonszolja félre a tűzcsap mellett heverő áldozatot, így társa a tömlővel el tudja oltani a tüzet. A sikeres vonszolás után rohanj fel a fémvágóért, és nyiszáld fel a három metrókocsi ajtaját. Ha kész, dobd el a szerszámot, és a bent heverő négy sérültet vidd ki a peronra. Itt a két doktor szépen sorban el tudja látni őket, majd hordágyon távoznak. Ez alatt a tömlős tűzoltó rendületlenül locsolja a középső kocsi jobb első vezetőfülkékét, mert néha újra kigyullad (hogy miért?). Ha minden sebesültet hazaküldték, a tűzoltóval minden utast fel kell kísérni az utcára, az állomáson kívülre, egyenként. Utána összecsomagolhatsz és hazamehetsz.

Tornádó

1 F118 bulldózerszállító
5 F110 szállítóautó
9 F 201 mentőautó + 9 doktor + 9 hordágy
1 helikopter + 1 doktor + 1 hordágy
2 F103 szerkocsi + 4 tűzoltó

Tornádó csapott a békés kisvárosra, sok házat földig rombolva. Feladatunk a komplett kutatás-mentés, illetve a forgalmi akadályok elhárítása. Az első három szállítókocsit küldjük a kidőlt fákhoz, kettő vigye is el a két fát, a harmadiké lesz majd a villanyoszlop. Ide kell még küldeni az egyik szerkocsik, amelyből kiszállva az egyik tűzoltó lekapcsolja a feszültséget a vezetékekről. A másik fémvágóval levágja a sérültről az oszlopot: a harmadik szállítóautóval el lehet vinni. A helikopterrel szálljunk le, és gyorsan lássuk el a sérültet, majd kórházba vele. Nem szabad ugyanakkor elhanyagolni a két karambolozott gépkocsit sem. Az egyikben még benne van a sofőr, őt a második szerkocsival érkező tűzoltók és egy fémvágó segítségével kapjuk ki, és húzzuk félre. Kellő ellátás után haza lehet küldeni az egyik mentővel. A bulldózerrel toljuk el a tartálykocsi roncsát a kapu elől, mert a házban két sérült is fekszik. A tűzoltókkal hozzuk ki őket, ellátás, elszállítás. Ugyanezt kell tenni a házakban fekvő többi sérülttel is, azért akad egy trükk a dologban: ha a kijelölő fehér keretet a házra húzod, meg tudod nézni, van-e bent sérült, így nem kell minden házat és emeletet végigjárnod. Jóval egyszerűbb így, mert csak a sérültekkel kell foglalkozni. Ha mindenkit hazaküldtél, te is csomagolj, és irány a laktanya, némi vacsora reményében.

Erőszakoskodók a demonstrációs menetben

4 F302 rendőrségi kisbusz + 16 rendőr

Elméletileg könnyű a feladat: egy békés demonstráció biztosítása. A probléma csupáncsak annyi, hogy itt is felbukkannak az atomhulladék-galiba óta ismerős szürke ruhás, álarcos molotovisták. A fő feladat az ilyenek kiemelése a tömegből. Már ketten vannak induláskor, őket villámgyorsan tartóztassuk le, mert felrobbantják koktéljaikkal a parkoló kocsikat. A következő néhány kedves vendég a park felől, felülről fog érkezni, dutyiba velük. A menet melletti házakból 2-3 bandita fog még előbukkanni, sima ügy a letartóztatásuk, csak oda kell figyelni. Ha a menet az emelvényig ér, vége a pályának.

Bombamerénylet

6 F302 rendőrségi kisbusz + 24 rendőr
4 F102 szerkocsi + 7 tűzoltó
7 F 201 mentőautó + 3 doktor + 7 hordágy

Igencsak feszes határideje van a bevetésnek. A siker titka, hogy a három házból igen gyorsan ki kell küldeni a bennlévőket, mert a házak tényleg felrobbannak. A rendőri erőket szállítsd ki a kocsikból, majd oszd szét három nyolcas csoportba, és vonuljanak a három kapuhoz. Ezeket kinyitva a bennlévők kizúdulnak a házak elé, majd lecövekelnek. Itt ugyanúgy a fejükre omlik az egész hóbelevanc, tehát el kell őket innen távolítani. Mindenkit tartóztassunk le, majd a kép legalján megtalálható erdősávba vigyük el őket. Itt már biztonságban vannak. Ugyanakkor maradtak sebesültek a házakban, akiket a pánikban tapostak le. Ezeket a tűzoltókkal kell kihúzni az erdőbe. A bal szélső házban négy, míg a jobb szélsőben három ember fekszik a földön, őket kell kihozni. A robbanás után mérjük fel a helyzetet. A hét „eredetileg kihozott sérültet lássuk el, majd haza velük. Ha mások is megsérültek a robbanásban, ne habozzunk jelentős erejű mentőegységeket hívni, a kár helikoptereket is, mert nagyon súlyos sebesültek is lehetnek. Ha mindenkit elláttunk, és hazamentek, kifújhatjuk magunkat, pálya vége.

Lezuhant sportrepülőgép

3 F201 mentőautó + 2 doktor + 3 hordágy
1 F102 szerkocsi + 2 tűzoltó
1 F117 csónakszállító
1 F104 kisfecskendős tűzoltóautó + 1 tűzoltó

Nyugisabb bevetés: a kisgép egy sűrű erdő közepére zuhant, három emberrel a fedélzetén. A helyzetet bonyolítja, hogy a zord időjárási viszonyok miatt nem tudsz helikoptereket küldeni a mentéshez, tehát mindent földi úton kell megoldanod. Kulcsszerepet játszik a csónak, amellyel a folyó túloldalán tudod szállítani a mentőcsapatokat. Legelőször ki kell vágni a hídtól nem messze emelkedő kicsiny dombtól jobbra lévő két fát, és a törzseket félrehúzni. Ezután a csónakot kell a vízre tenni - ide összesen négyen férnek be, ez legyen egy poroltós, egy fémvágós, egy motoros fűrészes tűzoltó, illetve egy doki. Még a lezuhanás helye előtt fekszik egy sebesült, de ki kell vágni a szorosan egymás mellett álló fák egyikét. A csónakkal ezalatt a maradék orvost és hordágyasokat hozd át. A repülőgépnél először a kiömlött üzemanyagot kell feltakarítani a poroltóval, ezután kétszer kell felvágni a gépet a két sérült kimentéséhez. A sebesülteket pakoljuk a hordágyra, majd a csónakkal vigyük vissza a túlpartra, és haza velük. Csomagold össze a maradék csapatokat és go home.

Baleset az atomerőműben

3 F301 rendőrautó + 3 rendőr
2 F104 kisfecskendős tűzoltókocsi
1 F201 mentőautó + 1 doktor + 1 hordágy
3 F109 ABC járműhordozó + 6 ABC tűzoltó
1 F108 speciális tűzoltókocsi + 1 ugróháló

A feladat eléggé kellemetlen. Első lépésként gyorsan álld el a területet keresztező két út három végét, csak azt hagyd szabadon, ahol csapataid érkeznek. A rendőrök állítsák meg a forgalmat. A két F 104-esnek lesz a feladata az északkeleti részen égő épületek eloltása. Ezalatt az F108-ast az épület homlokzatán ékeskedő „ SUN” felirat alá küldd, majd a tűzoltókat kiszállítva automatikusan kinyílik a mentőháló. Egészen a felig irányítsd a hálót, ekkor a civilek nekiállnak vidáman szökdécselni. A két ABC járművet az erőmű bejáratánál parkold le, a belőle kiszálló ABC tűzoltók legelőször juttassák biztonságba azt a két sérültet, akik az épület előtt fekszenek. Utánuk a nem sérült civileket is el kell távolítani az ABC járműbe. Miután ellátták őket, vigyük őket a kocsiktól távolabb, hogy másokat is fertőtleníteni lehessen. Hívjunk orvosokat, majd ellátás után haza velük. A harmadik ABC járművet a keleti részhez irányítsuk. Két tűzoltó keresse meg a házakban, majd hozza ki a civileket, őket is fertőtleníteni kell. itt is alkalmazható a tornádós pályán megismert kurzoros keresés. Ha mindenki túlélte (különös tekintettel az igazgatóra) és az erőmű sem ég zsírpapír módjára, a civilek sem sugároznak a sötétben, a pálya bevégzettnek tekinthető.

Az esőzések veszélyeztetik a vízzáró gátat

1 F102 szerkocsi + 2 tűzoltó
1 F302 rendőrautó + 1 rendőr
1 F117 motorcsónak-szállító
1 F113 hídépítő autó

szakadás után:

8 F203 mentőhelikopter + 2 doktor + 8 hordágy

A nyugati területen fekvő kisvárosban négy, látszólag gondtalan civil álldogál. A rendőrök a kisbusszal sürgősen gyűjtsék be őket. A házakban lévő többi emberrel ne is törődjünk, úgysem lesz rájuk időnk. A templomtól jobbra található egy telefonfülke, ahol gondok vannak. Az F120-est küldjük gyorsan oda, a kiszálló tűzoltók kapják kézbe a motoros f-részeket. Gyorsan vágják ki a fákat, majd a fűrészeket ledobva vonszolják el a folyóágyból a fatörzseket. Utána zsupsz vissza a kocsiba. Az F113-ast küldjük a folyóhoz, majd a már ismert vörös négyszögnél nosza, építsünk hidat. A lehető leggyorsabban küldjük át a szerkocsit és a motorcsónak-szállítót a hídon. Mind a két jármű haladjon tovább északi irányba, utána keletre, egészen az alagúthoz. Itt a magasabban fekvő helyen le is parkolhatnak, majd a hídépítő összecsomagolhat, mehet haza. Ekkor átszakad a gát, innentől villámgyorsan kell cselekedni. A helyzet igen súlyos, hiszen két ember máris a vízben fuldoklik. Eközben összesen 11 a háztetőkön megkapaszkodva várja a segítséget, közülük játékonként változó számú sérült. A kedvesen pulzáló négyszögnél bocsássuk vízre gyorsan a motorcsónakot, majd halásszuk ki a két szerencsétlen „baltanyelet”, vigyük őket a fennsíkhoz és pakoljuk ki. A helikoptereket kettesével hívjuk be, az első kettő szállítsa a két dokit, a többinek elég a hordágyas team. Kezdjük el ellátni a két „úszót”. A motorcsónakba ez alkalommal szálljon be egy tűzoltó, feladata a háztetőn kucorgók lecipelése (sérült) és lekísérése (mozgóképes) lesz. Legelőször a sérülteket kell leszedni a tetőkről. Az eljárás nagyon egyszerű, csak a tetőknek kell koccanni a csónakkal, majd kiszállás, sebesültek felkapása, fennsík, kipakolás, majd futás vissza. Az ellátott sebesülteket a helikopterekkel evakuáljuk. Ha minden sebesült hazarepült, keríthetünk sort a többi ép civilre. Ha mindenki a fennsíkon van, a feladatnak vége.

Repülőbemutatón lezuhant gép

1 F102 szerkocsi + 1 tűzoltó
4 F105 nagyfecskendős tűzoltóautó
1 F301 rendőrautó + 1 rendőr
1 F201 mentőautó + 1 doktor + 1 hordágy
Sok F203 mentőhelikopter, mindegyikhez 1 doktor és 1 hordágy
1 F101 mobil bevetés irányító központ
5 F202 orvosi kocsi + 5 doktor

Iszonyatos mészárszék. Rengeteg sebesült, igen sok válságos állapotú. A gyorsaság mindenek előtt, költség nem számít. Legelső feladatunk legyen az öt orvos kiküldése a gyors F202-ekkel. Kezdjék el szétválogatni a sebesülteket. A (legalább) félig feltápolt sérülteket azonnal helikopterekkel evakuáljuk! Rengeteg dolgot kell emellett egyszerre csinálni, koncentrálj! A rendőrt küldd a reptér bejáratához, majd az ott kíváncsiskodókat sürgősen hessegesse el északkeletre, biztonságos távolságba. Ha készen van, mehet haza. Ezalatt két F 105-öst sürgősen irányíts a reptérre. A gurulóúton forduljanak jobbra a hangárok előtt, majd dél felé vágjanak át a füvön, amíg el nem érik a leszállópályát. Találhatunk itt egy „elszórt” pilótát (persze alaposan megsebesülve), hívjunk helikoptert orvossal a helyszínre! Ha a kifutópályán továbbmegyünk balra, és a pálya végén északra fordulunk, égő gépdarabokat, lángoló hangárokat találunk. A helyzet igen komoly. Az egyik F105-össel azonnal kezdjük el oltani az égő gépalkatrészeket. A másik F105-ös kezdje el oltani magát a géptörzset, amely a hangárok előtt fekszik, mert bármikor felrobbanhat. Ha kialudtak a lángok, a hangárok következnek. Vigyázzunk, néhány üzemanyagtartály kellemetlen közelségben fekszik, és a bokrok is lángra kapnak! A másik két F105-öst a bejárat elhagyása után azonnal fordítsuk balra. Oltsák el a további égő gépalkatrészeket és hangárokat.
A szerkocsit küldjük a déli kifutópályánál várakozó mentőhelikopterhez, mert a pilótát még ki kell vágni az ejtőernyő zsinórjaiból. A tűzoltó ezt a metal cutterrel teheti meg (?). Ha kiszabadult, azonnal kezdjük meg az ellátását az orvossal. A kihívott F202-esek orvosokkal tömve a kaputól délre álljanak meg, ahol a géproncs található. Az orvosokkal kezdjük meg a sérültek szisztematikus ellátását. A halottakat azonnal hagyjuk ott, nincs idő rájuk. Minden, még élő sebesültet próbáljunk megmenteni, ez gondos odafigyelést igényel. A szállítható emberekhez azonnal hívjunk helikoptert, majd szállítsuk el őket. Ha minden tűz kialudt, küldjük a tűzoltókat haza. Ha mindenkit elláttunk és elszállítottunk, végre vége, lehet menni kezet mosni.

Tűz a biológiai fegyvergyárban

1 F111 tűzoltó repülő
1 F101 mobil parancsnoki jármű
2 F107 páncélozott tűzoltóautó
1 F113 hídépítő jármű
2 F109 ABC tűzoltóautó + 4 ABC tűzoltó
1 F103 szerkocsi + 2 tűzoltó
3 F201 mentőautó + 2 doktor + 3 hordágy

A tűzoltó repülőgépet gyorsan küldjük a folyótól balra terjedő tűz megfékezésére. Néhány perc elteltével ismét bevethető a gép, most a folyóhoz legközelebb tomboló lángokat támadjuk meg fele. Ekkor már jó esély van arra, hogy nem terjed át a folyón a tűz, és nem tör a városra. A két F107-es tűzoltóautót a lehető leggyorsabban küldjük a gyár területére, és oltsuk el a tomboló lángokat. Vigyázzunk, ne terjedjenek a lángok épületről épületre, kontrolláljuk a tűzoltást személyesen. Ha a helyzet válságosra fordul, ide is hívhatunk repülőgépet. A két F109-es ABC tűzoltóautót közvetlenül a bejáratnál helyezzük el. A kiszálló tűzoltók az égő épület körül fekvő három sebesültet mentsék ki az ABC kocsiba. Itt gondosan fertőtlenítsük őket, majd jöhetnek az orvosok és a mentők. Ezek után a maradék hat sértetlen embert vezessék ki a tűzoltók, majd a járműben fertőtlenítsük őket. Ha minden tűz kialudt, és mindenki „tiszta” vegyileg, lehet nyugodtan hátradőlni.

Rasszista megmozdulás

3 F302 rendőrségi kisbusz + 6 rendőr
1 F105 nagyfecskendős tűzoltóautó
1 F110 szállítóautó
3 F303 vízágyú

A legelső feladat a nyavalyás feketeruhás huligánok lehető leggyorsabb letartóztatása. Gyors, határozott cselekvésre van szükség. A legelőször megérkezett kisbuszt két rendőrrel a fedélzeten és a mögötte érkezett vízágyúval küld el a délkeleti részen leledző két huligánhoz. A vízágyúval folyamatosan támadjuk, és villámgyorsan tartóztassuk le őket. Hasonló eljárást kövessünk az érkezési területtől északra látható két további huligánnál. A harmadik kettős csoportot az északkeleti parkhoz küldjük, ahol egy csinos szökőkút látható. A kocsikat a park bal oldali bejáratánál állítsuk le. Itt fogunk találkozni két kedves huligánnal. A barikádok nagyon csúful néznek ki tehát tegyünk valamit. Egy párost (F303 + F302) küldjük először a börtön mellettihez. A vízágyúval „toljuk ki” a rendbontókat a lehető legmesszebbre, hogy ne veszélyeztessék a forgalmat. Ugyanilyen tilitolit játsszunk el egy másik párossal a keleti, majd az északi barikádnál. Ha esetleg a rosszfiúk molotov-koktéljaitól házgyulladás következne be, azt az F105-ös nagyfecskendőssel oltsuk el gyorsan. Ha a huligánok már biztonságos távolságban vannak, az F110-essel bontsuk el a barikádot. A rendőrtiszttel küldjük haza az összes „békés” tüntetőt. Ez roppant egyszerű: klikkelj rá a rendőrre, majd a bal egérgomb nyomva tartásával jelöld ki az egész csoportot. Ezek után klikkelj egy jó messzi helyszínre, ide fognak távozni a tüntetők. Gyanakodhatsz, mert a tüntetők között is vannak feketeruhások. Ezeket három oldali vízágyús támogatással célszerű letartóztatni, ami még igy is kemény feladat lesz. Mindig mozogjanak, soha nem szabad megállniuk! Ha valaki mégis megsérült, azonnal mentsd ki helikopterrel! Ha minden barikád lebontva, és minden huligán rács mögött, teljes siker.

Mérgesgáz merénylet a metróban

1 F102 + 2 ABC tűzoltó
1 F301 + 1 zsandár
3 F201 mentőautó + 1 doktor + 3 hordágy
2 F109 ABC tűzoltóautó + 4 ABC lánglovag

Az F102 legénysége fémvágókkal vágja fel a szerelvény ajtajait, a többiek kezdjék a sebesültek és fertőzöttek kiszállítását az állomásról. Ehhez először mindenkit fertőtleníteni kell, csak eztán indulhat meg az orvosi kezelés. Ha mindez megvan, el kell fogni a merénylőt, aki a „SIM” felirat melletti házból kísérel meg elillanni. Le kell kapcsolni gyorsan, mielőtt még előhúzza a dugi Molotov-koktél készleteket a zsebéből. Ha ez is megvan, sárga fertőtlenítés-jel tűnik fel, ekkor hazamehetnek a tűzoltók, majd a három sebesült ellátása és hazazavarása után a többiek is.

Égő kirándulóhajó

1 F101 mobil parancsnoki központ
2 F115 tűzoltóhajó
3 F203 személyzet nélkül
5 F201 mentőautó + 2 doktor + 5 hordágy
1 F110 szállítóautó
2 F117 motorcsónak-szállító
4 F105 nagyfecskendős tűzoltóautó
1 F111 tűzoltó repülőgép

Bár igen költséges a tűzoltó repgép használata, itt kiválóan alkalmazható a fedélzeti tüzek kiiktatására. A legelső teendő a ládák eltávolítása a kikötő bejáratából, erre kellenek az F 110-esek. A két ládát cipeld el vele balra, így kialakítva a többi járműnek egy kis helyet. Összesen öt sérültet kell ellátni. A lehető leggyorsabban mentsük ki őket a hajóról, tegyük le az útra, ahol a két orvos ellátása után elszállíthatóak. Küldd az F105-ösöket a kikötőbe, és oszd el arányosan a hajó teljes hosszában. Így a lehető legjobb hatásfokkal tudsz oltani. Ügyelj arra, nehogy tovaterjedjen a tűz a jobb oldali házak, olajtartályok vagy a ládák irányába. A két tűzoltóhajó is meg fog érkezni, természetesen a tenger felől sokkal nagyobb távolságra képesek oltani, mint a tűzoltóautók, használjuk ki ezt! Küldjünk egyet az égő hajó orra és a tatja mellé, illetve az F110 szállítóautót a kikötő bal felső részére. Itt is két láda hever, elzárva az utat. Vigyük el az útból, hogy a motorcsónakokat vízre tudjuk tenni. Ezt a szokásos villogó vörös négyszöggel megjelölt területen tehetjük. A csónakokkal halásszuk ki a bepánikolt, vízbe ugrott utasokat, szépen négyesével. Kirakni ugyancsak a négyszögnél tudjuk. Vizsgáltassuk meg őket az orvosokkal, majd haza velük. Vigyázat, egy cápa is felbukkanhat! Ha minden tűz kialudt, és mindenki megmenekült, lehet újraépíteni a hajót...

Földrengés

2 F301 rendőr kisbusz + 2 rendőr
1 F103 szerkocsi + 1 tűzoltó

Az első szakaszban a tűzoltóval gyorsan zárjuk el a két gázszelepet, mert tűzvész lesz a földrengés után, ha megvan, azonnal küldjük haza. A két rendőrrel evakuáljuk az embereket a házakból. Nyissunk be, majd a kijövőket tartóztassuk le, kisbuszba velük. Amint mindenki a fedélzeten, sürgős hazamenetel. A második szakasz már táposabb, kell hozzá:

1 F101 mobil parancsnoki központ
5 F113 hídépítő jármű
2 F303 vízágyú
1 F302 rendőr kisbusz + 3 rendőr
? F302 rendőrautó + ? rendőr
2 F105 + 2 tűzoltó

Három, hagyományosan feketébe öltözött huligán, kihasználva a zűrzavart, megszökött a börtönből. Vízágyúval „meglőve” őket letartóztatni, kisbuszba velük. Egy nagy vízfolyás szeli ketté a várost, fentről lefelé. Összesen öt ponton tudsz hidat építeni, tedd is meg. Ezzel megteremtetted az összekötést, amelyeken a járművek áthaladhatnak. A két F105-öst azonnal küldd át a jobb oldalon lángoló házakhoz. Kezdjenek hozzá az oltáshoz, mert ha végeztek, mehetnek haza. Viszont itt vannak még a civilek, akiket mind egy szálig ki kell menekíteni. Az F302-es kisbuszokat egy-egy rendőrrel küldd el begyűjteni a kóborlókat. Játékonként változik a lakosok száma, ezért nem lehet megmondani, hány kör alatt tudod mindezt megoldani. Ha sikerült az első részt végrehajtani, nem lesznek sebesültek a házakban - az esetlegeseket mentőkkel szállítsd el. A fő rengés után néhány perccel egy utórengés jön, addigra mindenkinek távoznia kell.

Repülőgép kényszerleszállás

1 F102 szerkocsi + 2 tűzoltóautó
2 F105 nagyfecskendős tűzoltóautó
24 F 201 mentőautó + 6 doktor + 24 hordágy
1 F106 létrás tűzoltóautó + 2 tűzoltó 
1 F101 mobil parancsnoki központ
2 F113 hídépítő jármű
1 F108 szerkocsi + 1 tűzoltó + ugróháló
1 F203 mentőhelikopter

Az intróban látható gépkatasztrófa után sok a sérült, ismét térdig gázolunk a vérben. A repülőgép erősen tömve volt utasokkal, úgyhogy derekas munka vár az orvosokra. Az első hármat rakjuk ki az útra. A helikopterrel folyamatosan tudjuk odaszállítani a sebesülteket, legelőször a géptől jobbra heverő hármat. Rengeteg mentőautó kell, ha egyet visszaküldtél megpakolva valakivel a bázisra, azonnal hívj egy másikat! A szerkocsit küldd el a négy fával határolt kis nyílt mezőre. A középső két fát a két tűzoltó powersaw-lal vágja ki, majd a törzseket távolítsa el. Utána nyugodtan visszaülhetnek kávézni. A megtisztított területre küldj egy F113-a hídépítőt. Nem is lehet más feladata, mint építeni egy csinos hidat a két fa helyére az új hídon küldjük át a szerkocsit, szállítsuk ki a fülkéből a két tűzoltót. Láncfűrészt a kezükbe, majd a feljebb lévő, egymáshoz közel nőtt két fát vágják ki, húzzák félre a törzseket az útból. Az egyik tűzoltó mehet pihenni, a másik még maradjon kinn egy hangyányit. Lesz egy kis feladata, némi sebesültmentés. A mocsárból felbukkanó sebesülteket húzzuk ki száraz területre, majd helikopterrel mentsük ki őket a dokikhoz. Mindösszesen négy sebesültet kell így kimenteni. A másik F113-ast küldjük az utoljára kivágott két fa helyére, és építsünk hidat. A két hídon át vezényeljük a két F 105 nagyfecskendős szerkocsit a géproncshoz. Az egyikkel kezdjük oltani az égő hajtóművet, a másikkal a szárnyát hűtsük. Ha felrobban a szárny, vége a bevetésnek! Az F108 szerkocsit is noszogassuk át a hidakon, majd állítsuk a géproncs farokrészéhez. A tűzoltó az ugróhálóval menjen a hátsó kijárathoz, majd lökje meg azt. Ekkor az utasok szép nyugodtan kiugrálnak majd. Küldjük az F102-es szerkocsit és a létrás autót a pilótafülkéhez. Itt van a másik kijárat, amely azonban zárva van. A létrás kocsival küldjük fel a tűzoltót, kezében a metal cutterrel, amelynek segítségével ki tudja vágni az ajtót. A bejáraton keresztül a létrás kocsi két tűzoltója magától bemászik a gépbe. A gépben hat sebesült fekszik, akiket a létrával kell leereszteni és kimenteni. A tűzoltó felkapja a sérültet és, majd megérintve a létrát, a „Lower Platform” paranccsal leereszkedhet a földre. A földön fekvő sebesültet pedig helikopterrel kimenthetjük. Ha mindenki megvan, lehet pihizni.

Tömeg a villanegyedben

1 F301 rendőrautó + 2 rendőr

Két út vezet át a tömeggel zsúfolt helyszínen: egy felső és egy alsó elhelyezkedésű. Hamarosan megérkezik az egyiken egy halszállító teherautó. A feladat nem nehéz, csak trükkös. A rendőrrel meg kell állítani a teherautót, majd meg kell érinteni azt, így a kezében terem egy halacska. Meg kell érintenie a macskát, aki a karjába ugrik, és ezzel vége is! Nagyon vicces, mondhatom…

Erdőtűz

F111 tűzoltó repülőgép
2 F115 tűzoltóhajó
2 F101 mobil parancsnoki központ
2 F201 mentőautó + 2 doktor + 3 hordágy
2 F103 szerkocsi + 4 tűzoltó
1 F302 rendőr kisbusz + 3 rendőr
1 F117 motorcsónak-szállító
8 F105 nagyfecskendős szerkocsi
F203 mentőhelikopter + 1 doktor + 1 hordágy

Végső harchoz méretezett nehézségi fokozat. Legelőször egy repülőgéppel „küldjük meg” a baloldali óriási tűzfészket. Ezután a következő sorrendben és helyszínre küldjük csapatainkat: két F115-ös tűzoltóhajót délkeleti irányba irányítsuk. Egyiküket közvetlenül az üzemanyagtartályokhoz, fölöttük három konténer található. Ezek magasságában kezdjük oltani az erdőt. A második hajót küldjük kissé balra, párhuzamosan az úttal. Ahol az út és a folyó eléri egymást, kezdjük meg az oltást. A két MCU-t a lehető legközelebb parkoltassuk csapataink belépőpontjához. Küldjünk egy F105-ös nagyfecskendős kocsit a fentebb említett tartályokhoz. Megérkezte után kezdje locsolni a jobboldali konténereket. Feladata a tűz kitörésének megakadályozása a gyár felé. Egy másik F105-ös a motorkerékpár melletti háznál kezdje meg az oltást. Rögtön fölé is küldjünk egy F105-öst, oltson az is egészséggel. Még egy F105-ös robogjon a kelet-nyugati úton, a második útfelbontásig, itt kezdje meg az erdő csücskének az oltását. Még mindig F105-ös, de most ezt küldjük ugyanazon az úton kicsit tovább jobbra. A negyedik lyuknál már ő is olthat bátran. A harmadik F105-öst már egészen a nyílt gázcsövekig küldjük el, kezdje hűteni a vezetéket. Az első F103 szerkocsit a fenti, nagy forgalmú úton jobbra, majd lefelé, egészen a kikötőig küldjük. A két tűzoltó gyorsan kezdjen el mentőöveket dobálni a fuldoklónak. A másik f103-as az öböltől délebbre fekvő négy tartályt célozza meg. Itt egy kis gyalogösvény végén két fácska álldogál. Kidönteni, elcipelni. Utána az F117-est hívjuk, ideje vízre tenni a csónakot. Ezt a villogó vörös négyszögnél tehetjük meg. A csónakkal mentsük ki a fuldoklókat (miután öten vannak, két forduló lesz), s öt mentőautót küldjünk oda egy dokival. Ellátás után szállítsunk mindenkit kórházba. Ha az erdő bal oldal már nem ég, ki kell vágni a leszenesedett fatörzseket. Ezt az F103-as szerkocsival és személyzetével tudjuk megoldani, powersaw és elcipelés. Ha odébb vonszoltuk azokat, egy csinos lyuk támad, amin keresztül két F105-öst tudunk beküldeni, melyekkel a lángok ellen tudjuk eredményesebben felvenni a küzdelmet. Ha mindenkit kimentettünk, a huligánokat lefüleltük, és mindenki hazament, akkor végeztünk, és boldogan élhetünk, amíg meg nem halunk.